Tutlayt ma tesri awal, tettawi-t-id ɣer tutlayt yellan ɣer tama-s. Akka i ttidirent tutlayin, akka daɣen i teddunt d ufara rennun ttnernint. S wudem ussnan, tamsalt-a n «ureṭṭal» i d-yusan seg tutlayin yecban talatinit, taɛrabt, tanfransist, atg., tesra tamuɣli nezzeh, tesra tizrawin aṭas. Aṭas n tmukrisin i nezmer ad nesbed ɣef tmiḍrant-a. Ma nmuqel nerna nesmaqel, ad naf belli ssenf n umawal i d-tewwi tmaziɣt seg tlatinit akked win i d-tewwi seg taɛrabt, mačči yiwen. Syin akkin, amawal i d-tugem deg leqrun imezwura (asmi i d-terza taɛrabt ɣer Tmazɣa) akked win i d-tewwi deg lqern wis 20, mačči yiwen daɣen.